Il-personalità li tkellimt magħha llum hija wiċċ sinonimu ma' ħafna telespettaturi, kif ukoll ma' persuni oħra midħla tat-teatru. Nista' ngħid li mhux l-ewwel darba li kkollaborajna flimkien fejn jidħol xogħol tal-midja. Fil-fatt infurmani li bħalissa qed jaħdem fuq proġett ġdid, u allura kkuntattjani sabiex iwassalli aktar informazzjoni dwaru. Qed nirreferi għal Carlos Farrugia. Għandu 40 sena, mill-Belt Valletta, u jħobb ħafna l-qari, il-biografiji, l-ispiritwalità, il-mistiċiżmu, il-gazzetti, il-films, it-teatru, il-futbol, il-Juventus u ovvjament lil Valletta FC. Jiddeskrivi lilu nnifsu bħala bniedem li dejjem jevolvi, jgħix il-ħajja ġurnata b'ġurnata, proġett bi proġett. Pożittiv u ottimist u jipprova dejjem jara t-tajjeb f'kull persuna u f'kull sitwazzjoni. Jieħu ħsieb in-negozju tiegħu u l-iskola tad-drama fejn flimkien ma' sħabu jipproduċu teatru, u direzzjoni. Bħala attur narawh u għadna narawh f'diversi drammi televiżivi u teatrali, kif ukoll jgħallem id-drama lil studenti li jattendu l-iskola tad-drama tiegħu stess. Kif qalli huwa stess tista' tgħid li d-drama teħodlu l-biċċa l-kbira minn ħajtu. "Ħinjiet twal ta' filming u rehearsals, lezzjonijiet u laqgħat. Jagħtini sodisfazzjon kbir speċjalment meta nara lili nnifsi nikber f'din il-forma ta' arti performattiva, għax tajjeb ngħidu li dan il-vjaġġ ma jispiċċa qatt, dejjem tikber, titgħallem u tevolvi emozzjonalment, fiżikament u anke spiritwalment," beda jgħidli Carlos fil-bidu ta' din l-intervista. Żied jgħidli li qed jgħix vjaġġ interessanti ħafna. "Sodisfazzjon ukoll meta tara ħafna u ħafna studenti li bdew ma' Freespirit Acting u llum stabilixxew ruħhom kemm fit-televixin u kemm fit-teatru. Hemm uħud minnhom li anke komplew l-istudju tagħhom barra minn xtutna u hemm minnhom li llum qed jipproduċu, jidderieġu u jiktbu xogħlijiet oriġinali tagħhom. Dan itini sodisfazzjon kbir, iżda l-iktar li nieħu gost hu meta niltaqa' ma' individwi u anke ġenituri ta' tfal li jgħiduli li bis-saħħa tal-lezzjonijiet ta' Freespirit Acting, saru inqas mistħija, jemmnu iktar fihom infushom u saru iktar assertivi. It-triq f'din il mixja mhijiex faċli, iżda dan itini iktar kuraġġ biex inkompli dak li bdejt mingħajr qatt ma naqta' qalbi". L-Iffissat t'Alla : Dramm intriganti Qlibt id-diskors tiegħi miegħu dwar l-irwol preżenti tiegħu fid-drama "L-Iffissat t'Alla". Filfatt l-irwol tiegħu huwa dak ta' produttur, direttur u għandu wkoll rwol prinċipali. Flimkien miegħu hemm ukoll Joseph Galea, li huwa produttur miegħu, il-kittieb u għandu rwol prinċipali ukoll. "Bażikament dan id-dramm intriganti huwa bejn tnejn bl-għajnuna ta' erba' tfajliet f'forma ta' kor li ser idaħħlu iktar l-udjenza fl-atmosfera ta' dan il-vjaġġ teatrali," spjegali Carlos. L-Iffissat t'Alla huwa kunflitt bejn it-tradizzjoni, il-konservattiv u l-ispirtu liberu bejn ħajja u mewt, bejn ġisem u ruħ, bejn dak li tgħallimna u l-ħsieb modern Kristjan. Ir-ruħ li tippersegwita li hekk kienet tagħmel minn dejjem. Żewġ persuni li jiltaqgħu b'mod stramb, iżda t-toroq tagħhom ser jinbidlu b'mod drastiku darba għal dejjem. Ta' min jgħid li Carlos flimkien ma' Joseph Galea saru sinonimi ma' drammi u xogħlijiet teatrali kontemporanji li jistgħu jittellgħu fi żmien l-Għid. Fil-fatt għal dawn l-aħħar tliet snin kemm Carlos kif ukoll Joseph Galea, qed itellgħu dawn ir-rappreżentazzjonijiet ta' teatru kontemporanju li qed jintlaqgħu tajjeb ħafna mill-udjenza tant li anke kellhom iżidu xi rappreżentazzjonijiet żejda. "Tajjeb ngħidu li dawn il-proġetti qed isiru b'kollaborazzjoni mal-Fondazzjoni Valletta 2018 u l-għajnuna tal-kunsill lokali tal-Belt Valletta. Bdejna bil-proġett 'Kristu fi Strada Stretta' li kien xogħol dwar kittieb li qed jikteb dramm tal-passjoni għall-Belt u jidħol ibill griżmejh ġewwa bar fi Strada Stretta. Hemm jiltaqa' ma' barmaid u karattru ieħor li kien jiffrekwenta regolarment l-istess bar u minn hemm tinħoloq storja ta' emozzjonijiet diversi li jwasslu anke għal tmiem traġiku. Din il-produzzjoni kienet immirata li ssir sitt darbiet, iżda tant għamlet suċċess li kellna nagħmluha erbatax-il darba. Kienet saret fi Splendid House, Strada Stretta stess. Is-sena ta' wara ġejna offruti nagħmlu proġett fi Spazju Kreattiv, il-Kavallier ta' San Ġakbu l-Belt Valletta u ffukajna fuq id-Duluri. Il-proġett kien jismu 'Passjoni tad-Duluri' li kien jittratta l-ħajja ta' tliet ommijiet li għaddew minn traġedji u li kollha kellhom konnessjoni mal-istess psikologu li kien qed jirrapreżenta lil Kristu. Tajjeb ngħidu li l-istejjer tagħna nibbażawhom fuq karattri u stejjer li ġraw jew għadhom jiġru fir-realtà. Din is-sena kif diġà semmejna qed naħdmu fuq il-proġett 'L-Iffissat t'Alla' li jittratta laqgħa 'stramba' ta' żewġ persuni li jibnu relazzjoni soda bejniethom. Żewġ persuni b'kunflitti personali differenti, imma fl-istess ħin b'ideat li jaqblu u wkoll jikkuntrastaw lil xulxin. It-tnejn dilettanti tal-Ġimgħa l-Kbira, iżda b'ħajja kompletament differenti. Il-passat u t-trobbija tagħhom jilagħbu parti importanti fuq il-preżent u l-futur. Il-proġetti tagħna huma mmirati għal kulħadd, fejn l-udjenza ħafna drabi tirrelata l-emozzjonijiet u l-esperjenzi tagħha ma' dak li tkun qed issegwi u tgħix waqt dan il-vjaġġ. Minflok id-dramm tradizzjonali tal-passjoni Matul din l-intervista stajt nifhem li 'L-Iffissat t'Alla qed jieħu post dramm tal-passjoni, kif normalment imdorrijin naraw. Fil-fatt dan it-tip ta' teatru, qed jagħmluh minflok id-dramm tradizzjonali tal-passjoni. "Jien u Joseph it-tnejn dilettanti tal-Ġimgħa l-Kbira u t-tnejn li aħna nħobbu t-teatru kontemporanju. Darba waqt ikla kont proponejtlu li nagħmlu xi ħaġa kontemporanja flimkien. Ħriġna bl-idea ta' Kristu fi Strada Stretta u minn hemm ma ħarisniex lura. Wara ħafna snin ta' dramm tradizzjonali bdejt nesperimenta b'diversi karatteristiċi ta' Kristu, kultant anke kontroversjali, u wara għoxrin sena naħdem il-parti ta' Kristu, nista' ngħid li dan il-karattru għadu jeċitani u jiċċalinġjani mmens, għalkemm xorta ma neskludix li nerġa' nagħmel dramm tradizzjonali, li fl-aħħar mill-aħħar kien il-punt tat-tluq tiegħi". Rigward preparamenti għal din il-produzzjoni, Carlos żvela miegħi li f'Lulju ltaqgħu bħala tim għall-ewwel darba biex jibdew jiktbu u żammewha bħala laqgħa regolari ta' darba f'ġimgħa. "Tlabna l-għajnuna ta' Karmenu Aquilina li t-tnejn li aħna kellna esperjenzi teatrali miegħu u llum qiegħed konsulent artistiku fil-proġett, kif ukoll bħalma għamilna s-sena l-oħra, ikkonsultajna lill-psikologu Jo Christine Scicluna. Mill-ewwel laqgħat tagħna sal-lum, il-kitba u l-ideat jinbidlu u jevolvu, kważi kważi nibqgħu nevolvu sakemm inkunu wasalna biex nagħmlu l-ewwel rappreżentazzjoni. Pereżempju, għall-bidu x-xogħol kellu jittella' b'żewg atturi biss iżda mbagħad iddeċidejna li ndaħħlu erbgħa karattri femminili biex jagħtu iktar ħajja lil proġett. Dawn huma Maria Farrugia, Rodianne Abela, Lucy Camenzuli u Angela Buttigieg. Għall-fatt li aħna nieħdu ħsieb il-lat ta' produzzjoni wkoll, nibdew naħdmu fuq id-disinn tar-ritratti u pubbliċità, fondi u sponsors li mingħajrhom ma jitla' xejn, printing, pubbliċità fuq televixin, rivisti, gazzetti u midja soċjali, sett u elf ħaga oħra. Bħala rehearsals għall-bidu nibdew niltaqgħu ftit ġranet fil-gimgħa, iżda mbagħad ovvjament nibdew niltaqgħu kuljum anke fil-weekends. Xogħol impenjattiv ħafna." Miegħu ddiskutejt ukoll id-drama lokali, dwar kif iħares lejha u jaħsibx li qed tevolvi aktar. "Bħalma dejjem għedt, nemmen li artistikament il-Maltin huma tajbin ħafna. Meta tara li bix-xejn jittellgħu ċerti proġetti, kemm televiżivi kif ukoll teatrali, tara kemm hawn Malta artistikament u teknikament għandna nies validissimi. Il-problema dejjem iddur mal-finanzi. Is-suq hu żgħir, il-popolazzjoni wkoll u l-introjtu huwa minimu. Min-naħa l-oħra l-opportunitajiet huma ħafna llum u attur għandu iktar fejn jevolvi, għax għandna diversi stazzjonijiet privati u anke iktar esperimentazzjonijiet teatrali. Ma tridx taqta' qalbek għax intoppi ser issib ħafna, iżda bid-determinazzjoni, fl-aħħar tasal fejn trid u r-riżultat ikun iktar sodisfaċenti," sostna miegħi. Fuq l-istess tema, Carlos iħoss li d-drama lokali televiżiva hija mfittxija ħafna, kważi kważi jazzarda jgħid li hija l-iktar mezz imfittex. "Dan nikkonfermah mir-reazzjonijiet li jkolli minn nies fit-triq jew fuq il-post tax-xogħol tiegħi. Kif għedt qabel, il-livell għola ħafna, imma dejjem hemm l-intopp finanzjarju. Min-naħa ta' teatru, in-nies ifittxuh ukoll, kuntrarjament għall-idea li n-nies ma jmorrux teatru. Fl-aħħar tliet snin kont involut f'diversi proġetti teatrali bħal: Il-Kappilan ta' Malta, Il-Kennies tal-Ġenna, Faith, Hope u Charity, Habbilni Ħa Nirbaħ, Marti Martek, Martek Marti, Kristu fi Strada Stretta u Passjoni tad-Duluri fost l-oħrajn, fejn kważi dejjem irreċtajna b'teatri mimlija fejn kien hemm okkażjonijiet fejn kellna nżidu r-rappreżentazzjonijiet." Is-sena l-oħra esperimentaw bil-mużika live. "Kellna keyboard u vjolin fejn għall-progett inkiteb ukoll marċ funebru. Din is-sena l-mużika ser tkun ukoll live, b'kompożizzjoni ta' Mark Spiteri Lucas stess, imma minflok vjolin ser ikollna strument ieħor, perkussjoni mis-Sur Stefan Tate". Fl-aħħar nett Carlos xtaq jenfasizza mal-qarrejja sabiex l-ewwel ħaġa jkomplu jissapportjaw din il-gazzetta u l-midja lokali, kif ukoll l-arti Maltija. "Mingħajr l-udjenzi, ix-xogħol ikun kollu ta' xejn. Ftakar li l-ħajja hija waħda u qasira, għamel dak li dejjem ħlomt, li tagħmel illum qabel għada, qabel ikun tard wisq. Inħeġġiġkom tiġu għal dan il-vjaġġ teatrali ta' 80 minuta 'L-Iffissat t'Alla' li ser jittella' nhar is-7, 8, 9, 12, 13 t'April fit-8pm u nhar il-Ġimgħa l-Kbira fl-10.30am ġewwa Spazju Kreattiv, il-Kavallier ta' San Ġakbu, il-Belt Valletta (quddiem Kastilja). Biljetti jistgħu jinkisbu mill-Kavallier ta' San Ġakbu stess, online: http://www.kreattivita.org/en/event/l-iffissat-talla jew ċemplu 2122 3200.